text: Une nuit en son lit gisoit
   Cléomadès, et regretoit
   Clarmondine moult durement.
   "Hé! las!" fait il, "la mors k'atent
   Que ne me prent, quant retrouver
   Ne puis cele, tant sache aler,
   Où tant a de bien et d'onnour,
   Et de biauté et de valour,
   C'on n'en porroit plus souhaidier?
   Hé! las! quant je plus la requier
   Et je mains nouvelles en oi,
   Mes mieudres, à ce que je voi,
   Certes, est ce que je me tue;
   Car, c'est passé, je l'ai perdue;
   Jamais nul jour ne la verrai.
   Pour l'amour de li m'ocirai.
   Ne pourquant miex vaut que languisse
   Que je à un coup m’oceïsse.
   Folio36r
   Trop legierement passeroie
   Mon forfait, se je m'ocioie:
   Trop tost seroie delivrez
   PageV02P004
   Dou meschief dont je sui comblez.
   Et comment ai je forfait donques?
   Oïl, quant je la laissai onques
   Ou jardin seule, moult forfis;
   Là me failli sens et avis.
   De toute joie me sevrai
   Le jour que ou jardin laissai
   Clarmondine seule séant:
   Moult oi cuer nice et non sachant.
   Miex vorroie I souhait avoir
   Par quoi la peüsse veöir
   Et r'avoir en ma compaignie,
   Que mil souhais et n'i fust mie;
   Car nus souhais ne me porroit
   Tant valoir com cil seus feroit.
   Cis me rendroit joie et leece,
   Dont je n'ai fors duel et tristece.
   Tons les jours et toutes les nuis
   Croist en moi tristece et anuis.
   Hé! las! com je sui mescheäns!
   Et s'iert par tans passé li ans
   Que j'oi en couvent à mon pere
   Et à ma douce chiere mere
   Que je arriere revenroie,
   Sans faille, se je mors n'estoie,
   Ou se je n'avoie ochoison
   De maladie ou de prison.
   Par tans iert eis termes passez,
   Et je suis tous asseürez
   Que, puis k'adont ne me r'auront,
   Que de duel et d'anui morront.
   Las! malement m'est mescheü
   Quant, par mon fol sens, ai perdu
   La souveraine de bonté
   PageV02P005
   Et la toupace de biauté,
   Et pere, et mere, et moi aussi.
   Comme à dure heure je nasqui,
   Quant, par ma foie niceté,
   Ai pere et mere et moi tué!
   Mes cuers malement me traï,
   Quant onques à ce s'assenti
   Que la laissai seule ou jardin."
   En tés pensers, jusk'au matin,
   Fu Cléomadès cele nuit.
   Se meschief de cuer sont deduit,
   Dont ot il des deduis assez.
   Lors s'est en son cuer avisez
   Que il de sa gent s'emblera,
   Et seuls par le pays ira
   Et Clarmondine requerroit
   Tant que u cors la vie auroit;
   Car nul ne le pouist oster
   Del espoir de li retrouver.
   De là en Toscane n'avoit
   Que trois jornées trestout droit.
   Trois citez y a à passer
   Qui le droit chemin veut aler:
   Pave et Ferraire, et puis Bouloigne.
   C'est li chemins. Mais n'ot pas soigne
   Cléomadès d'aler par là.
   Plus sauvage chemin tenra
   Que celui, s'il le puet trouver;
   Par les forez vorra aler,
   Que retrouver ne le pouissent
   Sa gent, se il le requeïssent.
   Ainsi pensa qu'il le fer oit.
   PageV02P006
   Si tost que il le jour perçoit,
   Trestout erranment se leva.
   I sien chambellene esveilla;
   Quant esveillié l'ot, si li dist
   Que tout erranment li meïst
   Une sele sor I destrier;
   Celui que il avoit plus chier
   À arréer li commanda.
   Et cil le fist, lors revint là.
   Lors li a Cléomadès dit
   Que il li aport, sans detrit,
   Ses armes, car armer se veut;
   En I lieu aler li estuet
   Que chascun ne veut pas noncier,
   Et cil, qui ne l'ose laissier,
   Le fist tout ainsi faitement.
   Et Cléomadès erranment
   S'arma si tost qu'il onques pot
   Et li chambellens jà li ot
   Iluec son cheval amené.
  